LALIT: Kont randi Konferans de pres

lor MCB ek National Pension Fund

(Zedi 20 Fevriye, 2003).

Prezan dan Konferans de Pres, pu Lalit ti ena Rada Kistnasamy, Lindsey Collen, Ram Seegobin, 
Rajni Lallah, Alain Ah-Vee, Laval Yves ek Ashok Subron

Ashok Subron, ki ti prezid Konferans de Pres, finn explike ki, vi bann evennman, Lalit pu komant lor White Paper lor lasante ilteryerman, e pu konsantre inikman lor kestyon MCB-NPF. 

Me avan sa, li finn dir ki Lalit asosye nu avek muvman anti-lager mondyal ki finn ena Samdi le 15 Fevriye. Dayer, dan Moris, Lalit, antan ki manb Peoples’ Forum, ti organiz manifestasyon anti-lager le 15 Zanvye, pandan ki bann prinsipal responsab menas lager ti dan AGOA Forom.

LALIT finn osi tenir a solider ek travayer lisansye White Sands Tours e zot 2 animater, ki pe anklans enn lagrev lafin an protestasyon kont lisansiman. Nu deplor ki patron finn ena rekur a lalwa Industrial Relations Act pu sa lisansiman, kan se patron ki finn al kont kontra.

Ram Seegobin lor MCB ek Pansyon

Ram Seegobin finn dir ki zafer MCB-NPF li inplik Gvernman direkteman e li ena pu fer ek kredibilite nu sistem banker. 

E kan nu finn swiv aktyalite dernye enn semenn, ena buku kestyon ki res san repons.

Kestyon san repons

Popilasyon Moris finn okuran ki kelke “santenn de milyon de rupi” finn disparet depi fon pansyon atraver enn KOMINIKE MCB le 14 Fevriye. 

Premye kestyon ki poze, se kifer popilasyon Moris, kontribiter dan fon NPF, informe par MCB? Kifer par MCB e napa par guvernman? Se Guvernman ki ansarz zer kontribisyon pansyon. Ti-a-krwar ki Guvernman pu vinn explike ki finn ariv fon ki li, li ansarz zere. Me, laba, MCB, kot larzan anfet disparet, zot, MCB ki vinn dir nu?

Dezyem kestyon ki poze: Depi kan guvernman li-mem okuran ki ena sa problem la? Li pa kler. Linpresyon ki nu dan Lalit gayne seki li ti okuran, ek ki finn ena enn diyl ant guvernman ek MCB lor kimanyer pu zer sa skandal la. 

Trwazyem kestyon se lor reaksyon guvernman kan sa kominike MCB-la deor.

Reaksyon 3 Minis

Premye Minis so premye reaksyon, kan li fer so diskur kot CNT, se ki li dir li soke par lanpler frod la (enn reaksyon apropriye), me li azute ki pena okenn problem, akoz MCB finn dir li va ranburse. Sa premye reaksyon nu Premye Minis.

Vis-Premye-Minis so premye reaksyon (e sa kalite reaksyon pe vinn so labitid) seki bizin gete si pa ena relasyon ant sa ek zafer Stauffer. Kan Rs 800 milyon disparet, pa kone ki kote, Vis-Premye-Minis rod tir enn ti-lavantaz politikay ladan. Li osi dir ki MCB pu “asim plennman so responsabilite”.

Minis Sekirite Sosyal, Sam Lauthan ki Minis responsab pu zer fon pansyon, ki sipoze pe zer sa kriz-la osi, li osi dir ki pena “aucun souci a se faire car la MCB est une banque credible et serieuse”. Kan enn kliyan labank truv so Rs 800 milyon disparet, li vinn dir sa? Nu tu pe vinn inpe fu? Sirtu ki li vinn dir sa kan MCB fini admet iregilarite de “santenn de milyon rupi”. 

Seki sa 3 Minis pe fer, seki Guvernman pe fer, se ki li pe kasyet deryer kominike MCB … me anu get enn ku exakteman ki sa kominike MCB anfet dir.

Li dir “toute les mesures possibles seront mises en oeuvre pour la reparation de tout prejudice qu’elle pourrait subir suite a cette situation, incluant des recours a la justice.” Mo interpretasyon de sa se ki Labank MCB pe angaz li pu ranburs sa larzan la “dan lamezir di posib”. Eski nu bizin konklir ki si li posib pu Labank MCB ranburse, li pu ranburse? Eski nu bizin atann ki MCB met ka lakur kont x, y, z  pu re-gayn so kas, lerla ki NPF pu regayn so kas? Kominike la pa mem nom NPF par so nom. Li napa mem dir ki se NPF finn sibir prezidis. Li pa pran okenn langazman vizavi travayer ki kontribiye dan NPF. Li ena zis referans vag a “des centaine de millions de roupies”. Pu ki lerla 3 Minis guvernman vinn kasyet deryer SA? Sa ki veritab skandal. Enn vol, li enn vol, me skandal se sa.

Ki langazman presi MCB pe pran anver kontribiter, kan Berenger dir li pe “asim plennman so responsabilite”.

Ena osi buku kestyon ki poze lor bann fe. 

Kan eski finn met sa fixed deposit la? Pa pe dir.

Kan eski li ariv so dat matirite? Pa pe dir. 

Kimanyer finn tir larzan depi fixed deposit? Pa pe dir.

Komike MCB koz konplisite intern a o-nivo. Eski Lesage kapav fer konplisite par li tusel? Li kler ki ena plis ki enn dimunn inplike. Lor la osi, pa pe dir nanye. 

Ki bann mezir guvernman finn pran pu aisre ki tu larzan ek so lintere return dan fon NPF? Apart konfyans deplase dan wording byin vag kominike MCB, pena okenn mezir.  

Minis Finans Berenger finn mem dir dan so deklarasyon a lapres ki an Novam 2001 ena enn lot Rs 200 milyon ki NPF finn plase dan MCB. Eski Berenger pena devwar inform dimunn si pa sa larzan la dan labank lor kont MCB? Uswa eski sa osi finn disparet? Pa pe dir.

Zordi e Berenger e Lauthan pe dir ki MCB enn labank avek buku “fon prop”, setadir so prop fon byen solid. Ondire, pa bizin traka, Labank MCB ena buku resurs. Me ki li pe dir nu? Li kumadir enn dimunn donn u enn chek san provizyon lerla kan u pa gayn u kas, u dir lapolis “abe li pa grav akoz sa dimunn la, li ena 3 lakaz ek 4 loto”.

Eski pe dir nu komye bad debt finn written off? Dan Madagascar, kapitalis Moris ki pran lonn MCB finn perdi Rs 2 milyar. Dan Cote D’Ivoire, grup Harel ki pran lonn MCB finn perdi plizir 100enn milyon rupi. Proze Caudan waterfront finn angufre buku kas. Komye det ena?

Nuvo eleman inportan

Depi yer ena nuvo eleman inportan.

ICAC fini demar so lanket, kuma tu dimunn kone, depi Samdi swar. Alor, buku pe depann lor depozisyon Robert Lesage, ansyen o-kad MCB. Li ti pe donn so depozisyon. Lerla, yer setadir dan lagazet Merkredi 19 Fevriye, lagazet pibliye “Kominike Lesage”. Ladan li pe dir li pe met fin a so kolaborasyon avek ICAC. Rezon ki li finn evoke se ki finn ena enn sanzman oryantasyon lanket. Kestyon LALIT pe dimande, ki ete sa sanzman oryantasyon-la? Asterla, ver ki eski li oryante? Kisannla pe orkestre sa sanzman oryantasyon?

E kan nu analiz kuvertir lapres, nu truv kiksoz interesan. Deza oryantasyon pe sanze. Nepli pe konsantre lor mekanis exak bann frod ki Labank MCB fini admet finn ena, e asterla pe konsantre lor konpayni ki finn benefisye depi sa bann frod la. Sa li ase grav. Finn ena enn deli banker. Sa tu dimunn kone. Kominike MCB admet sa. Olye ICAC konsantre lor la, li pe komans konsantre lor kisannla ki benefisyer. Pa zot ki finn tir larzan MCB. Seki finn benefisye depi sa, sa li enn lot kestyon. Ondire nu remarke ki pe deza sibtilman sanz size.

Kan nu get devlopman otur ka-la, nu truve ki finn ena bann deli byen grav, e kont Banking Act e kont Kod Penal limem. Zordi lapres anonse kareman ki finn ena “vol”. Me, enn ka “vol” se enn ka lapolis. Sa tu dimunn kone.

Ena loder enn “cover up” ubyin enn manipilasyon lanket. “Cover up” la, dapre nu dan LALIT, li kapav pli grav ankor ki deli la limem.

Demand LALIT

Nu ena bann demand byen sinp:

1. Etan done ki klerman finn ena deli banker, Labank Santral bizin angaz so responsabilite ladan. Zis li ki pu kapav okip enn deli banker. Li bizin asir zesyon MCB tanporerman. Nu pu explike kifer: li sel mwayen pu asire ki NPF retruv so larzan. Nu pa kapav kont lor sa Kominike MCB la, ni dan konfyans debil ki bann Minis pe montre dan sa kominike-la. Labank MCB anonse ki finn fer iregilarite, alor ki nu fer? Nu asize, nu atann, gete ki li, li fer lanket? Pena personn ki kapav rant ladan e cheke lor natir bann deli banker apar Labank Santral. Labank Santral bizin rod sa Rs 800 milyon, met li la.

2. MCB sipoze finn asim so responsabilite delapar so Kominike. Me, 2 Minis konserne direkteman, setadir Minis Finans e Minis Sekirite Sosyal pa pe asim zot responsabilite. Minis Finans li ansarz investisman NPF. Minis Sekirite Sosyal, li an-sarz fon NPF. Li-mem ki ramas larzan kotite pu sa fon-la. Fon la su so sarz, e enn parti sa Fon-la pa la. Fransman, manyer ki zot bizin asim zot responsabilite se par ofer zot demisyon. Lerla Guvernman gete ki li pu fer ar zot lof-la. Sa 2 Minis-la bizin asim zot responsabilite. Zot bizin dir: “Se nu ki responsab zesyon larzan sa bann fon la, larzan finn perdi, nu finn fane, Rs 800 milyon nu pa kone kote.” Lerla lanket va kapav fer. Olye sa, Guvernman montre enn dezinvoltir. Zot latitid li anmemtan frivol e napa akseptab. 

3. Pu popilasyon an zeneral, nu espere ki sa pu enn leson lor ki arive kan bann fon Guvernman ansarz, kuma fon NPF, zis koste ek sekter prive. Mem kan zis met li dan enn Labank prive kuma MCB, get ki arive? Asterla, Guvernman pe ule met “fund manejer sekter prive” ansarz fon pansyon.

Diskur Lindsey Collen

Lindsey Collen finn koz lor bakgrawn politik deryer eskrokri kapitalis fon pansyon. Li finn kumanse par lans enn avertisman a Premye Minis Jugnauth ek Minis Finans ki li danzere pu ki zot kontinye avek politik pu permet ek ankuraz politik aferist ki pe met lekonomi sosyal pei dan bor enn katastrof.

Seki finn arive dan lafer MCB-NFP, li finn arive dan enn bakgrawn politik ek ekonomik byin presi:

Later agrikol pe atake ek pe detrir;

Pena enn politik pu fer lenerzi renuvlab lor enn lesel indistriyel. Guvernman negliz sa net.

Guvernman pe permet lindistri sikriyer ena monopol lor desizyon lor ki pu fer avek later agrikol;

Nu remarke ki kan lindsitri sikriyer an-kriz, MCB osi an-kriz. 

Lizinn textil Madagascar kan ti ena kriz politik laba finn rwine, ek sa li finn anfons MCB dan kriz. 

Dan Kot divwar osi, kot kapitalis Moris finn ale, finn ena rwinn. Sa osi agrav kriz MCB.

Li pa le moman pu permet kapitalis MCB fer seki zot ule. Li pa lemoman pu Leta kasyet. Se Minis Finans ki bizin vinn explike. 

Lalit finn averti depi byin lontan kont deriv anti-demokratik ek de lot kote, “laissez faire” vizavi biznesmenn. Leta pe azir kuma sinp fasilitater pu biznesmenn, pa kuma enn emanasyon di pep.

National Pension Fund pa enn fon ordiner. Nu tu kontribiye ladan – li enn fon pu nu tu. Alor seki pe arive li byin-byin grav. Sa kalite danze-la, li previzib. Kifer? Akoz politik guvernman li pe azir kuma enn sizo lor fon pansyon. 

Kuma enn size ki pe menas nu fon pansyon

Enn kote sizo: PRIVATIZASYON.

Premye kote sizo, li sa presyon depi kapitalis enn kote ek politik guvernman lot kote pu ki zestyon fon pansyon vinn prive. La nu ti pu kontan sit depi rapor intern Labank Mondyal date Avril 2002 lor Moris so Public Expenditure Reform Loan kot li dir “The aim of governmen is to increase returns to assets of the contributory scheme”. Sa li demontre klerman enn presyon pu ki plas fon nasyonal pansyon dan lame sekter prive. Deza, Rapor Labnk Mondyal dir, ena 4 su-komite ki fini met dibut. Enn ladan pe get National Pension Fund ek National Savings Fund pu reget fonksyonnman pansyon. Sanse zot deza pe travay.

Minis Finans Berenger fini pran langazman dan so Letter of Development Policy a Labank Mondyal pu li privatiz zesyon fon pansyon. Lalit dir ki Minis Finans bizin rann dokiman Labank Mondyal ek so Letter of Development Policy piblik. E bizin aret prosesis privatiz fon pansyon.

Lalit, nu pa finn zis kriye kont privatizasyon. Nu finn azir. Nu finn azir atraver nu travay dan muvman sindikal pu montre linportans opoz privatizasyon. Nu finn azir par met enn kes Konstitisyonel dan Lakur Siprem pu konteste Privatisation Fund Act. Ram Seegobin finn met sa kes la lor nu nom. Ek listwar finn donn nu rezon. Finn bizin aboli Privatisation Fund. 

Li kler ki kan ena privatizasyon, nepli ena public scrutiny. Li vedir nu nepli kapav gete ki kapitalis pe fer, ek dan ka Plan Pansyon li nepli pu su kontrol demokratik. Deza sa muv pu plas nu pansyon, par santenn de milyon de rupi pansyon, dan labank prive, enn form privatizasyon, pe fini avek gro-gro eskrokri, gro gro tru, gro gro frod, gro gro forjri. Privatizasyon fon pansyon li danzere pu pei-la an-antye. 

Partu dan lemond, sa danze-la re-el. Ena ka Barings dan Singapur. Enn Labank ki nepli kapav reponn lapel. Ena ka Enron kot pansyon travayer Enron ti liye avek aksyon. Kan Enron efrondre anba gro gro frod, travayer perdi tu so pansyon, balye net. Ena frod Air Mauritius/Rogers/MCB; MCB an-plen ladan. Ena Clearstream dan Luxembourg, enn “clearing house” pu bann labank, ki klerman finn inplike dan iregilarite terib, ki enn refleksyon lor sistem banker internasyonal an antye. 

Lot Kote Size: De-Regyuleysyonn

Dan lepase reglemantasyon bann labank ti ule dir Guvernman, atraver Labank Santral, li kontrol labank. Kan Labank Santral vinn swadizan “indepandan”, anfet ki li ule dir? Indepandan vizavi kisannla? Li ule dir indepandan depi “public scutiny”, indepandan depi kontrol guvernmantal. Pli presizeman ankor, li ule dir ki Labank Santral li kontrole par bann pli gran labank ki opere dan sa pei la.

E zordi kan finn ena enn gro problem dan MCB, ki nu truve, nu truve ki e Guvernman ek Labank Santral, zot tulde res trankil. Zot les MCB tir kominike.

Ala kimanyer ena enn sizo ki pe menas nu fon: Privatizasyon ek “laissez faire”.

Listwar

Dan lepase lamas dimunn finn perdi zot pansyon, bann pansyon prive dan tu gran kriz ki finn ena dan sistem kapitalis. Dernye gro gro kriz ti 1929-30, kot labank finn bankrut net. Tu kotite finn angluti dan skandal kapitalist. E depi lerla, sak fwa kriz siklik menase, bann Leta kapitalis finn reysi RANVWAY kriz ek DEPLAS li ver lezot pei, me kriz la li tuzur pe rod eklate.Li pa enn fason azir dan enn tel moman, pu enn Guvernman res trankil, kasyet deryer Kominike MCB.

LALIT: 153b Main Rd, GRNW, P. Louis. Tel/fax: 208-2132, 208-5551 – email: lalmel@intnet.mu

